Mohammed Farouk Asvat is in 1952 gebore. Sy grootouers is in Indië gebore en kom na Suid-Afrika waar hulle as handelaars in 'n klein Wes-Transvaalse dorp kom bly. Hier word hy groot en gaan dan na Johannesburg vir verdere studie. Aan die Universiteit van die Witwatersrand kwalifiseer hy as 'n dokter. Hy is aktief betrokke in die stryd teen apartheid en word op 8 November 1973 vir vyf jaar verban en beperk tot Johannesburg weens sy stigting en lidmaatskap van die literatuurgroep Black Thoughts. Ten tyde van sy verbanning word hy deur Amnestie Internasionaal erken as 'n gewetensgevangene. Die verbanning word in 1978 opgehef en hy bekwaam homself in dieselfde jaar as 'n geneesheer aan die Universiteit van die Witwatersrand. Hierna sluit hy nie weer by enige politieke organisasie as lid aan nie, aangesien hy deel wil wees van die bevrydingsproses maar genoegsaam verwyderd daarvan om dit te kan analiseer en kritiseer. Sy politieke aktivisme veroorsaak dat hy menige doodsdreigement ontvang in die periode tussen 1971 en 1995, van beide die regse en linkse kant van die politieke spektrum. Vir twee en 'n halwe jaar na sy kwalifikasie as dokter vind hy dit weens sy politieke rekord onmoontlik om 'n betrekking te bekom.